
1. USTROJSTVO RADA
Godišnji plan i program odgojno-obrazovnog rada Dječjeg vrtića MALIK za pedagošku godinu 2026./2027. planiran je u skladu sa suvremenom koncepcijom ranog i predškolskog odgoja i obrazovanja, humanističko-razvojnim pristupom te potrebama djece i obitelji.
Vrtić će kroz planirane programe ostvarivati djelatnost njege, odgoja i obrazovanja, zdravstvene zaštite, pravilne prehrane i socijalne skrbi djece rane i predškolske dobi, u skladu s njihovim razvojnim potrebama, mogućnostima i interesima.
Vizija i misija
Naš vrtić je mjesto za igru, život i cjeloviti razvoj individualnih potencijala djeteta, u kojem se dijete osjeća zadovoljno, sigurno, voljeno i poštovano. Težimo ugodnom ozračju, poticajnom prostoru, poštovanju dječjih prava, kvalitetnoj suradnji s roditeljima te profesionalnom razvoju svih djelatnika.
Prioritetna područja djelovanja u 2026./2027.
Unapređivanje organizacije rada ustanove kroz fleksibilno planiranje, jasnu podjelu odgovornosti, kvalitetnu komunikaciju i međusobnu suradnju svih sudionika odgojno-obrazovnog procesa.
Razvoj kulture ustanove temeljene na međusobnom uvažavanju, suradnji, otvorenoj komunikaciji i zajedničkoj odgovornosti za kvalitetu rada.
Kontinuirano stručno usavršavanje i profesionalni razvoj djelatnika kroz individualne i zajedničke oblike učenja, refleksiju prakse, stručne skupove i suradnju sa stručnjacima.
Jačanje stručne podrške djeci, roditeljima i odgojiteljima, osobito kroz planirano uključivanje vanjskog stručnog suradnika psihologa. Podrška će biti usmjerena na socio-emocionalni razvoj djece, razvoj socijalnih vještina, nenasilno rješavanje sukoba te savjetodavni rad s odgojiteljima i roditeljima.
Daljnje unapređivanje odgojno-obrazovne prakse kroz poticajno prostorno-materijalno okruženje, praćenje interesa djece te iskustveno, istraživačko i stvaralačko učenje kroz igru.
Programi
redoviti cjelodnevni 10-satni program odgoja, obrazovanja, zdravstvene zaštite i prehrane djece predškolske dobi
integrirani program predškole
kraći program ranog učenja engleskog jezika koji provodi Škola za strane jezike Linguae
kraći program ranog učenja talijanskog jezika koji provodi Karmela Žmak kao vanjska suradnica
program škole plivanja, prema mogućnostima i interesu roditelja
Pedagoška godina traje od 1. rujna 2026. do 31. kolovoza 2027. Vrtić radi od 6:30 do 17:00 sati, od ponedjeljka do petka. Broj djece i odgojno-obrazovnih skupina ostaje nepromijenjen: dvije skupine s ukupno 44 djece.
BROJ ODGOJITELJA I DJECE PO SKUPINAMA
	SKUPINA
	DOB
	BROJ DJECE
	ODGOJITELJICE/stručna sprema

	
Pande
	 
3- 6
	 
22
	Iva Erceg /VŠS
Anita Margić/VŠS 

	
Bubamare
	 
3 – 6
	
22
	Martina Lakoseljac Matejčić/VŠS
Lucija Uzelac/VŠS



Organizacija rada odgojitelja je fleksibilna, u skladu s potrebama djece. Odgojitelji imaju 6 - satne smjene, čiji se raspored mijenja u toku pedagoške godine ovisno o trenutnim potrebama (period adaptacije, ljetni mjeseci), od čega je 5,5 sati neposrednog rada s djecom, a 0,5 sata otpada na poslove uređenja prostora, izrade poticaja, vođenje dokumentacije. Ostatak satnice do punog radnog tjedna od 40 sati odnosi se na ostale poslove (stručno usavršavanje, suradnja s roditeljima, planiranje…).
Lucija Uzelac završila je pripravnički staž te joj u ovoj pedagoškoj godini predstoji polaganje stručnog ispita.
Odgojiteljice rade u smjenama prema postojećoj organizaciji rada. Tjedna struktura radnog vremena ostaje nepromijenjena.
Vrtić i nadalje ima četiri odgojitelja, ravnateljicu i spremačicu. Administrativne poslove obavlja ravnateljica, a računovodstveni poslovi povjereni su ugovorenom knjigovodstvenom servisu. Vrtić je u postupku angažiranja vanjskog stručnog suradnika psihologa radi kontinuiranije stručne podrške djeci, roditeljima i odgojiteljima.
Godišnji odmor odgojiteljice većim djelom koriste za vrijeme kolektivnog ljetnog godišnjeg odmora od 15.07.2027. do 15.08.2027.

TJEDNA STRUKTURA RADNOG VREMENA ODGOJITELJA
	1.
	Neposredan rad s djecom
	27,5

	2.
	Pripreme, uređenje prostora, izrada poticaja
	5

	3.
	Stručno usavršavanje, suradnja s roditeljima, vrednovanje rada
	5

	4.
	Dnevni odmor
	2,5

	
	UKUPNO
	40



GODIŠNJA STRUKTURA RADNOG VREMENA ODGOJITELJA
	Mjeseci
	Br.radnih dana
	Br.dana blagdani/
godišnji odmor
	Br.radnih sati 
	Neposredan rad s djecom
	Ostali poslovi
	Dnevni odmor

	Rujan
	22
	0
	176
	121
	44
	11

	Listopad
	22
	0
	176
	121
	44
	11

	Studeni
	20
	1
	160
	110
	40
	10

	Prosinac
	22
	1
	176
	121
	44
	11

	Siječanj
	19
	2
	152
	104,5
	38
	9,5

	Veljača
	20
	0
	160
	110
	40
	10

	Ožujak
	22
	1
	176
	121
	44
	11

	Travanj
	22
	0
	176
	121
	44
	11

	Svibanj
	20
	1
	160
	110
	40
	10

	Lipanj
	21
	1
	168
	115,5
	42
	10,5

	Srpanj
	22
	0
	176
	121
	44
	11

	Kolovoz
	21
	1
	168
	115,5
	42
	10,5

	UKUPNO
	253
	8
	2024
	1391,5
	506
	126,5



Vrtić i nadalje ima četiri odgojitelja, ravnateljicu i spremačicu. Administrativne poslove obavlja ravnateljica, a računovodstveni poslovi povjereni su ugovorenom knjigovodstvenom servisu. Vrtić je u postupku angažiranja vanjskog stručnog suradnika psihologa radi kontinuiranije stručne podrške djeci, roditeljima i odgojiteljima.
Djelatnost vrtića financira se iz uplata roditelja, proračunskih sredstava Općine Viškovo, sredstava državnog proračuna za program predškole te sredstava državnog proračuna namijenjenih fiskalnoj održivosti dječjih vrtića.
2. MATERIJALNI UVJETI RADA
Kvalitetno i poticajno prostorno-materijalno okruženje jedan je od važnih preduvjeta za ostvarivanje suvremene odgojno-obrazovne prakse. Tijekom pedagoške godine 2026./2027. nastavit će se unapređivati unutarnji i vanjski prostor vrtića, vodeći računa o sigurnosti, funkcionalnosti, estetskoj vrijednosti prostora te potrebama i interesima djece.
Posebna pozornost usmjerit će se na uređenje i obogaćivanje vanjskog prostora vrtića kako bi djeci pružao više mogućnosti za igru, istraživanje, kretanje, stvaralaštvo i neposredan kontakt s prirodom. U uređenju će se, gdje god je moguće, koristiti prirodni i dostupni materijali.
Bitne zadaće
kontinuirano održavati i unapređivati sigurnost unutarnjeg i vanjskog prostora vrtića
nastaviti s uređenjem vrtićkog dvorišta i stvaranjem novih poticajnih prostora za dječju igru, istraživanje i boravak na otvorenom
urediti drvenu kućicu u dvorištu, njezin unutarnji i vanjski prostor, te je funkcionalno obogatiti za različite oblike dječje simboličke, istraživačke i stvaralačke igre
koristiti prirodne materijale u oblikovanju vanjskog prostora i stvaranju novih poticaja
uključivati roditelje u uređenje vanjskog prostora kroz zajedničke akcije i praktičnu radionicu s očevima
kontinuirano pratiti potrebe za obnovom namještaja, opreme i didaktičkih sredstava
Plan nabave
stolovi i stolice za jednu odgojno-obrazovnu sobu
ormarići i elementi za organizaciju prostora jedne sobe
strunjače i druga oprema za tjelesne aktivnosti
panoi
mobilni uređaj za potrebe vrtića
likovni i potrošni materijal
didaktička sredstva i igračke
stručna literatura i slikovnice
uredski materijal i ostala oprema prema potrebi
Investicijsko održavanje i ulaganja
redovito održavanje objekta, opreme i vanjskog prostora
redoviti pregledi i servisi sustava grijanja, električnih instalacija, dimnjaka i uređaja
bojanje zidova i uređenje druge odgojno-obrazovne sobe
uređenje i obnova drvene kućice u dvorištu, s unutarnje i vanjske strane
izrada i postavljanje nove vanjske oznake Dječjeg vrtića MALIK
manji popravci i zahvati prema potrebi
praćenje javnih poziva i natječaja za energetsku učinkovitost, osobito mogućnosti sufinanciranja fotonaponskih sustava i dizalica topline

2.1. SIGURNOSNO-ZAŠTITNI I PREVENTIVNI PROGRAM U VRTIĆU
Kako bi vrtić bio mjesto gdje se djeca i zaposlenici osjećaju sigurno i tijekom ove pedagoške godine nastavit ćemo sa provođenjem Sigurnosno zaštitnog programa u vrtiću.
Osnovana potreba svakog djeteta je potreba za sigurnošću. Tek kad je zadovoljena ova potreba, moguće je baviti se realizacijom potreba iz više hijerarhijske razine. Vrtić treba osigurati uvjete u kojima će se dijete, ali i odgojitelj koji je za njega odgovoran, osjećati sigurno i zaštićeno.
Cilj ovog programa je zaštita sigurnosti i zdravlja djece, poticanje samozaštitnog odgovornog ponašanja i izbjegavanje rizika, osnaživanje djeteta za sigurno ponašanje,  razvoj potencijala djeteta za poštivanje ljudskih prava i humanih vrijednosti te izraditi protokole djelovanja u mogućim rizičnim situacijama i podijeliti odgovornosti svih zaposlenika u otklanjanju možebitnih opasnosti. Program se provodi u vrtiću te izvan vrtića (park, dvorište, izleti, posjete, kazališne predstave, šetnje).
Postupci u ostvarivanju Programa:
· razmotriti moguće izvore opasnosti i osigurati mjere očuvanja sigurnosti djece postojećim
Protokolom za svaku predviđenu rizičnu situaciju u Dječjem vrtiću
· utvrditi razinu odgovornosti djelatnica vrtića prilikom otklanjanja rizičnih situacija
· upoznati sve djelatnice vrtića s protokolima postupanja u rizičnim situacijama
· omogućiti mjere za provođenje programa (tehničke i ostale uvjete)
· informirati roditelje o sadržaju Protokola
· pratiti provođenje Programa i po potrebi ga unapređivati i mijenjati
Sigurnosno-zaštitni i preventivni program sadrži Protokole o postupanju u rizičnim situacijama u Dječjem vrtiću prilikom:
preuzimanja i predaje djeteta roditelju
bijega djeteta iz vrtića
boravka na vanjskom prostoru, u šetnjama i posjetima
boravak djece u sobi dnevnog boravka i drugim prostorijama vrtića
ozljede, bolest djeteta, prva pomoć
postupke i mjere nadzora kretanja odraslih osoba u objektu i oko objekta vrtića
postupanja u slučaju nasilja u obitelji djece, nasilja među djecom, nasilja između odgojitelja – roditelja
postupanja u situacijama kod razvoda roditelja i roditelja čije psihofizičko stanje ugrožava sigurnost djeteta (alkoholizam, PTSP…)
Djeca će se, kroz odgojno-obrazovne sadržaje i projekte, osnaživati u odgovornom i samozaštitnom ponašanju (razvoj pozitivne slike o sebi, stjecanje socijalnih vještina u smislu samozaštite, odupiranje nasilnom ponašanju, odgoj za i o dječjim pravima, odgoj za zdrave stilove života i dr.). Roditelje će se informirati o sigurnosno zaštitnim programima u vrtiću te će se utvrditi prava, obveze i odgovornosti svih sudionika.
Osigurat će se dostupnost protokola svim zaposlenicima vrtića i roditeljima. Izvršitelji programa su odgojitelji, ravnatelj, djeca, roditelji i voditelji programa.
U okviru sigurnosno-zaštitnog i preventivnog programa posebna će se pozornost posvetiti zdravstvenoj sigurnosti djece s kroničnim zdravstvenim teškoćama. Za dijete oboljelo od dijabetesa primjenjivat će se individualni plan i protokol postupanja izrađen u suradnji s roditeljima i u skladu s dobivenim zdravstvenim uputama.
Protokolom su utvrđeni postupci praćenja zdravstvenog stanja djeteta tijekom boravka u vrtiću, postupanje u slučaju niske ili visoke razine glukoze i u hitnim situacijama, način obavještavanja roditelja te odgovornosti djelatnika. S protokolom će biti upoznati svi djelatnici koji neposredno rade s djetetom.

3. NJEGA I SKRB ZA TJELESNI RAST I ZDRAVLJE DJECE
U programu rada Dječjeg vrtića MALIK posebna pozornost posvećuje se zdravstvenoj preventivi, praćenju rasta i razvoja djece, pravilnoj prehrani te stvaranju uvjeta za siguran i zdrav boravak djece u vrtiću.
Bitne zadaće
praćenje zdravstvenog stanja djece, pobola i procijepljenosti
provođenje individualnog plana i protokola za dijete oboljelo od dijabetesa
praćenje i uvažavanje posebnih prehrambenih potreba djece s alergijama i intolerancijama
upućivanje i educiranje djece o mjerama sigurnosti, samozaštite i brige za vlastito zdravlje
poticanje svakodnevnog boravka na otvorenom i tjelesnih aktivnosti
osiguravanje kvalitetne prehrane i usvajanje zdravih prehrambenih navika
kontinuirana suradnja s roditeljima i zdravstvenim stručnjacima
provođenje higijensko-sanitarnih mjera i propisanih kontrola zdravstvene ispravnosti hrane i vode
izrada procjene rizika kućne vodoopskrbne mreže, uključujući rizik povezan s bakterijama roda Legionella, te provođenje propisanog monitoringa i preventivnih mjera
Zdravlje djece
Inicijalni razgovor stručnog tima sa roditeljima novoupisane djece i s djecom provodimo pri upisu u vrtić radi što bezbolnijeg uključivanja u grupu, kao i upoznavanja pojedine obitelji i djeteta, te identifikacije djece s određenim teškoćama u razvoju.
Uvidom u zdravstvenu dokumentaciju djeteta dobivamo potrebne podatke o psihofizičkom i zdravstvenom statusu djeteta, specifičnostima, mogućim alergijama.
Redovito se vode zdravstveni kartoni djece, vrši antropometrijsko mjerenja rasta i razvoja djece, te prati uhranjenost.
Potičemo usvajanje i usavršavanje osnovnih kulturno-higijenskih navika kod djece kroz brigu o sebi, te navika zdravog života u cjelini.
Nastojat ćemo osigurati djeci što više boravka na zraku uz poticajne aktivnosti, te poticanje svakodnevnih tjelesnih aktivnosti u vrtiću, te osiguranje uvjeta za pravilno izmjenjivanje dnevnih aktivnosti u svezi s uvažavanjem individualnih potreba djeteta: glad, žeđ, odmor...
Poseban naglasak dajemo provedbi preventivnih zdravstvenih programa. U slučaju potrebe ili iskazanog interesa organizirati ćemo predavanja sa zdravstvenim temama.
Za dijete oboljelo od dijabetesa provodit će se individualni plan i protokol postupanja. Posebna pozornost posvetit će se redovitoj komunikaciji s roditeljima, praćenju zdravstvenog stanja te sigurnom uključivanju djeteta u svakodnevne aktivnosti vrtića.
Prehrana djece
Prehrana djece planira se i provodi u skladu s važećim prehrambenim standardima i normativima. Djeci su u okviru desetosatnog programa svakodnevno osigurana četiri obroka: doručak, voćna užina, ručak i popodnevna užina.
S obzirom na veći broj djece s različitim alergijama i prehrambenim ograničenjima, nastavit će se s individualnim pristupom prehrani. Vodit će se računa o evidentiranim alergijama, prilagodbi jelovnika i sigurnoj podjeli obroka, uz redovitu razmjenu informacija između roditelja, odgojitelja i osoba uključenih u pripremu i posluživanje hrane.
Sanitarno-higijensko održavanje vrtića
U Dječjem vrtiću MALIK redovito se provodi čišćenje, održavanje i dezinfekcija unutarnjih i vanjskih prostora u skladu s Planom održavanja i odredbama HACCP studije. Briga o čistoći i higijeni prostora jedan je od temeljnih preduvjeta sigurnog i zdravog boravka djece i djelatnika u ustanovi.
Posebna se pažnja pridaje održavanju optimalnih mikroklimatskih uvjeta – redovitom prozračivanju, kontroli temperature i vlažnosti prostorija – kako bi se djeci osigurali ugodni, sigurni i zdravstveno primjereni uvjeti boravka.
Dezinfekcija prostora, namještaja i igračaka provodi se prema unaprijed utvrđenom rasporedu, a po potrebi i češće, u skladu s preporukama sanitarnih službi i zdravstvenih standarda. Time se sprječava širenje zaraznih bolesti i održava visoka razina higijenskih uvjeta u svim prostorijama vrtića.
Vrtić je pod redovitim veterinarsko–sanitarnim nadzorom koji provodi Veterinarska stanica Rijeka. U okviru tog nadzora provodi se kontrola higijenskih uvjeta prostora te, po potrebi, i dezinsekcija i deratizacija, čime se osigurava zdravstvena ispravnost i sigurnost prostora u kojem borave djeca i zaposlenici.
Također se redovito provodi mikrobiološko ispitivanje čistoće hrane, pribora i vode u suradnji s Nastavnim zavodom za javno zdravstvo Primorsko-goranske županije (NZJZ PGŽ).
Svi zaposlenici obavljaju sanitarne preglede u skladu sa zakonskim propisima i preporukama nadležnih zdravstvenih ustanova. Ustanova vodi sustavnu brigu o prevenciji zaraznih bolesti, higijenskim navikama i zdravstvenoj sigurnosti djece, čime se doprinosi stvaranju zdravog, sigurnog i poticajnog okruženja za rast, razvoj i igru.
Tijekom pedagoške godine planira se izrada procjene rizika kućne vodoopskrbne mreže te provođenje potrebnih mjera i monitoringa povezanih s prevencijom pojave bakterija roda Legionella.

4. ODGOJNO-OBRAZOVNI RAD
U pedagoškoj 2026/27. godini sustavan rad na unaprjeđivanju odgojno-obrazovnog rada usmjeren je na promoviranje vrijednosti koja odražavaju temeljna načela odgoja i obrazovanja djece rane i predškolske dobi. U vrtiću koji je odgojno-obrazovno okruženje u kojem dijete ima prilike ostvarivati interakcije s drugom djecom i odraslima, važno je njegovati vrijednosti kao što su humanizam, tolerancija, odgovornost, znanje i kreativnost. Kako je bitna značajka kulture svakog vrtića stvaranje uvjeta za potpun i skladan razvoj djetetove sposobnosti, posebice je važan sustavni pristup u promoviranju dostojanstva, uvažavanju identiteta, individualnosti i razvoja svih sposobnosti djeteta. 
Sukladno navedenom naše aktivnosti usmjerene su na daljnju primjenu standarda kvalitete: planiranje, praćenje i evaluacija skrbi za sigurnost i zaštitu zdravlja djece, kreiranje okruženja, strategije podrške razvoju i učenju kroz igru, promatranje, praćenje djece u skladu s ishodima razvoja i učenja, unaprjeđivanje komunikacijsko-interakcijskih odnosa, vještina kvalitetne komunikacije u odgoju, partnerstvo s obitelji i lokalnom zajednicom kako bismo unaprijedili sve segmente življenja djece i odraslih u vrtiću.
Cilj odgojno-obrazovnog rada ove pedagoške godine je planiranje i vrednovanje odgojno-obrazovnog procesa, sukladno humanističkom, razvojnom i integriranom pristupu, uz zadovoljavanje prava i potreba svih sudionika odgojno-obrazovnog procesa, te poticanje cjelovitog razvoja, odgoja i učenja djece i razvoja kompetencija.
Radit ćemo na optimalnoj organizaciji rada koja uključuje fleksibilan, odgovoran, suradnički pristup radu, korištenje prostora vrtića na način najpogodniji dječjim potrebama i ciljevima odgojno-obrazovnog procesa te stvaranje poticajnog, kreativnog i ugodnog okruženja i ugođaja. Njegovat ćemo učenje kroz projektnu metodu, unapređivati proces dokumentiranja te nastaviti istraživati funkciju pedagoški neoblikovanog, prirodnog i otpadnog materijala u igri i učenju djece, planirati i provoditi sadržaje i načine koji garantiraju siguran boravak djece u vrtiću. U odgojno-obrazovnom radu nastavit ćemo s našim ranijim, višegodišnjim i kontinuiranim nastojanjima da osuvremenimo, prilagodimo dječjoj prirodi i stvarnim društvenim potrebama odgojni proces u vrtiću. 
Posebno ćemo voditi računa o uključivanju novoupisane djece u vrtić, te o adekvatno provedenoj adaptaciji. Istraživat ćemo dječje stvaralaštvo i izražavanje kroz likovni, glazbeni, dramski, tjelesni i plesni odgoj.
Sve navedeno predstavljat će okosnicu za oblikovanje odgojno-obrazovnog procesa koji će sadržavati značajke kurikuluma vrtića (integrirani, razvojni, humanistički, konstruktivistički i sukonstruktivistički). 
Aktivnostima iz Godišnjeg plana i programa nastojat će se osigurati uvjeti za razvoj osobne, emocionalne i tjelesne dobrobiti u skladu s razvojnim mogućnostima i interesima djece s ciljem razvijanja osam temeljnih kompetencija za cjeloživotno učenje (komunikacija na materinskom jeziku, komunikacija na stranim jezicima, matematička kompetencija i osnovne kompetencije u prirodoslovlju, digitalna kompetencija, učiti kako učiti, socijalna i građanska kompetencija, inicijativnost i poduzetnost, kulturna svijest i izražavanje).
Bitne zadaće za ovu pedagošku godinu proizlaze iz postavljenog cilja a one su:
1. Poticanje kulture čitanja, razvoja govorno-jezičnih i predčitalačkih kompetencija, mašte, kreativnosti i pozitivnog odnosa prema knjizi;
2. Poticanje cjelovitog razvoja djeteta, istraživačkog i iskustvenog učenja te razvoja osjetljivosti i odgovornosti prema prirodi;
3. Omogućiti djeci sigurno i poticajno okruženje u kojem mogu slobodno istraživati likovne materijale, boje, oblike, pokrete i različite načine izražavanja, bez unaprijed zadanog modela i očekivanja te kroz stvaralački proces poticati razvoj samopouzdanja, samostalnosti, kreativnosti i sposobnosti izražavanja vlastitih osjećaja i ideja;
4. Poticanje interesa za upoznavanje različitih zemalja, kultura i načina života te razvijati njihovu znatiželju, otvorenost, toleranciju i uvažavanje različitosti;
U sklopu 1. bitne zadaće nastojat ćemo kod djece poticati kulturu čitanja, razvoj govorno-jezičnih i predčitalačkih kompetencija, mašte, kreativnosti i pozitivnog odnosa prema knjizi kroz projekt „Naša mala knjižnica“. Projekt je započet prethodne pedagoške godine i nastavit će se nadograđivati tijekom 2026./2027. godine. Polazište projekta jest svakodnevni susret djeteta s kvalitetnom slikovnicom i knjigom te stvaranje okruženja u kojem čitanje postaje prirodan, ugodan i vrijedan dio života skupine. U nastavku projekta naglasak će biti na produbljivanju već stečenih iskustava: samostalnijem odabiru i korištenju knjiga, razgovoru o pročitanome, prepričavanju, stvaranju vlastitih priča, dramatizaciji, povezivanju književnog sadržaja s likovnim, glazbenim, istraživačkim i simboličkim aktivnostima te uključivanju obitelji i lokalne zajednice. U mješovitoj skupini omogućit će se različite razine sudjelovanja. Mlađa djeca poticat će se na imenovanje, opisivanje, slušanje kraćih sadržaja i izražavanje doživljaja slikom, pokretom i govorom, dok će starija djeca imati više prilika za prepričavanje, predviđanje nastavka priče, uočavanje slijeda događaja, stvaranje vlastitih tekstova i ilustracija te razvoj predčitalačkih vještina. 
Specifični ciljevi:
· razvijati ljubav prema knjizi, slikovnici, čitanju i pričanju;
· poticati svakodnevni kontakt djece s raznovrsnom i razvojno primjerenom dječjom književnošću;
· razvijati govor, rječnik, razumijevanje, slušanje, prepričavanje i komunikacijske vještine;
· poticati predčitalačke vještine i interes za pisanu riječ, slova, naslov, autora i ilustratora;
· razvijati maštu, kreativno mišljenje i različite oblike dječjeg stvaralačkog izražavanja;
· poticati odgovorno korištenje, posuđivanje, vraćanje i čuvanje knjiga;
· razvijati socijalne vještine kroz zajedničko čitanje, dogovaranje, čekanje na red, slušanje drugoga i zajedničko stvaranje;
· poticati dijete na izražavanje vlastitog mišljenja, doživljaja i osjećaja povezanih s pročitanim;
· povezivati književnost s aktualnim dječjim interesima, godišnjim dobima, prirodom, svakodnevnim događajima i drugim područjima učenja;
· jačati suradnju s roditeljima i knjižnicom te razvijati kulturu čitanja i izvan vrtića.
Planirani načini ostvarivanja:
· kontinuirano uređivanje i obogaćivanje kutića knjižnice te dostupnost knjiga djeci tijekom cijelog dana;
· upoznavanje 6 slikovnica iz projekta NMK1 “Što sam naučio do škole”, “Greta nosi pismo”, “Nela smjela i čupava bura”, “Sretan rođendan, Lizela!”, “Medine naočale” i “Nestali sanak”;
· svakodnevno čitanje i pričanje, individualno, u manjim skupinama i sa cijelom skupinom;
· moguće teme/aktivnosti: Ponovno otkrivamo našu malu knjižnicu, Jesen u pričam, Priče, bajke i likovi, Blagdanske priče, Priče iz različitih krajeva, Mašta, maske i
književni junaci, Priče o prirodi i životinjama, Knjiga i dijete, Mi smo pripovjedači, Naše knjige, naše priče;
· razgovori o naslovu, ilustracijama, likovima, događajima, problemima i mogućim završecima priče;
· prepričavanje i zajedničko osmišljavanje novih priča, slikopriča, stripova i slikovnica;
· dramatizacije, lutkarske i simboličke igre prema pročitanim sadržajima;
· likovno, glazbeno i pokretno izražavanje doživljaja književnog teksta;
· izrada knjižnih oznaka, plakata, vlastitih knjiga i zajedničke „knjige skupine“;
· posudba knjiga i razvijanje odgovornosti prema zajedničkoj imovini;
· uključivanje roditelja kroz čitanje djeci, donošenje omiljenih knjiga i druge oblike suradnje;
· prema mogućnostima, posjet knjižnici i susret s knjižničarom;
· putujuća slikovnica i putujući knjižni junak - voditi “knjigu dojmova” – djeca uz pomoć roditelja ili odgojitelja crtaju ili bilježe što im se najviše svidjelo;
· razmjena slikovnica među djecom u skupini;
· posjet tiskari;
· dokumentiranje dječjih izjava, crteža, priča, fotografija aktivnosti i razvoja projekta;
· obilježiti važne datume:         - 11.11. Dan hrvatskih knjižnica
- 15.10-15.11. Mjesec knjige
- 08.01. Svjetski dan pismenosti
- 21.02. Međunarodni dan materinjeg jezika
- 20.03. Svjetski dan kazališta za djecu i mlade
- 02.04. Međunarodni dan dječje književnosti
- 23.04. Svjetski dan knjige
- “Noć knjige”
Očekivani ishodi:
· djeca pokazuju interes i pozitivan odnos prema knjizi i čitanju;
· samostalnije biraju, koriste i čuvaju knjige;
· aktivnije slušaju, razgovaraju o pročitanom i izražavaju vlastite doživljaje;
· bogate rječnik, sigurnije se govorno izražavaju i razvijaju sposobnost prepričavanja;
· stvaraju vlastite priče, ilustracije, dramatizacije i druge oblike kreativnog izražavanja;
· starija djeca razvijaju predčitalačke vještine, a sva djeca sudjeluju u skladu sa svojim razvojnim mogućnostima;
· jača suradnja djece, odgojitelja, roditelja i lokalne zajednice u razvijanju kulture čitanja.
U sklopu 2. bitne zadaće nastojati ćemo poticati cjelovit razvoj djeteta, istraživačko i iskustveno učenja te razvoj osjetljivosti i odgovornosti prema prirodi kroz projekt „Priroda kao poticaj učenja i razvoja djeteta“. Polazeći od djetetove prirodne znatiželje, potrebe za kretanjem, istraživanjem, neposrednim iskustvom i postavljanjem pitanja, priroda će se koristiti kao autentično i promjenjivo okruženje za igru, učenje, istraživanje, stvaralaštvo i razvoj odnosa. Projekt se neće provoditi kao unaprijed zadan slijed aktivnosti, nego će se razvijati iz dječjih opažanja, pitanja i interesa. Odgojiteljice će stvarati uvjete za istraživanje, nuditi raznovrsne prirodne i pedagoški neoblikovane materijale, poticati djecu na pretpostavljanje, promatranje, uspoređivanje, isprobavanje, bilježenje i razgovor o otkrivenome. Boravak na otvorenom, šetnje i neposredan kontakt s prirodom omogućit će povezivanje različitih područja razvoja. Jedna pojava ili dječje pitanje moći će istodobno potaknuti govor i komunikaciju, matematičko i prirodoslovno mišljenje, motoriku, kreativnost, suradnju, socio-emocionalni razvoj i razvoj ekološke svijesti.
Specifični ciljevi:
· poticati prirodnu znatiželju, istraživački duh i aktivno učenje djeteta;
· omogućavati učenje neposrednim iskustvom i svim osjetilima;
· razvijati sposobnost opažanja, uspoređivanja, razvrstavanja, zaključivanja, predviđanja i uočavanja uzročno-posljedičnih odnosa;
· upoznavati promjene u prirodi, godišnja doba, biljke, životinje, vodu, tlo, zrak, svjetlost i druge pojave iz neposrednog okruženja;
· poticati razvoj matematičkih kompetencija kroz brojanje, mjerenje, uspoređivanje, nizanje i klasificiranje prirodnih materijala;
· razvijati govor i rječnik kroz opisivanje opaženoga, postavljanje pitanja, razgovor i bilježenje dječjih pretpostavki i zaključaka;
· poticati grubu i finu motoriku kroz kretanje na otvorenom, manipuliranje prirodnim materijalima, sadnju, građenje i stvaralačke aktivnosti;
· razvijati kreativnost i estetsku osjetljivost korištenjem prirodnih materijala u likovnom, glazbenom, dramskom i konstruktivnom izražavanju;
· razvijati odgovoran odnos prema živim bićima i okolišu te početne ekološke navike;
· poticati suradnju, dogovaranje, zajedničko rješavanje problema, samostalnost i osjećaj kompetentnosti;
· povezivati projekt s obitelji i lokalnim okruženjem te poticati zajedničko istraživanje prirode.
Planirani načini ostvarivanja:
· Poticajno prostorno-materijalno okruženje:
· istraživački centar s povećalima, posudicama, vagama, metrom, magnetima, pipetama i drugim sigurnim priborom; 
· zbirke kamenčića, grančica, lišća, plodova, sjemenki, kore, školjki i drugih prirodnih materijala; 
· promatranje vremena i sezonskih promjena te jednostavno bilježenje opažanja; 
· sadnja, sijanje, zalijevanje i praćenje rasta biljaka; 
· jednostavni pokusi s vodom, zemljom, zrakom, svjetlom i prirodnim materijalima;
· razvrstavanje, nizanje, brojanje, vaganje i mjerenje prirodnina; 
· građenje i konstruiranje prirodnim i pedagoški neoblikovanim materijalima;
· likovno stvaranje zemljom, lišćem, granama, plodovima i drugim prikladnim materijalima; 
· slušanje i prepoznavanje zvukova prirode te pokretne i glazbene igre inspirirane prirodom; 
· šetnje, istraživačke igre, traganje, promatranje i kretanje po različitim prirodnim podlogama; 
· briga o biljkama i, kada se za to stvore sigurni uvjeti, promatranje životinja bez njihova uznemiravanja; 
· moguće teme/aktivnosti: Priroda oko našeg vrtića, Boje, plodovi i promjene jesen, Tlo, voda i vrijeme, Priroda zimi, Voda, led i snijeg, Živi  svijet oko  nas,  Priroda 
se budi, Brinemo o Zemlji, Mali istraživači prirode, Što smo otkrili?;
· fotografiranje, crtanje, dječje izjave, plakati, mape i zajednička „knjiga prirode“ kao oblici dokumentiranja.
Očekivani ishodi:
· djeca češće samostalno opažaju pojave u prirodi, postavljaju pitanja i pokazuju interes za istraživanje; 
· koriste različita osjetila i jednostavne istraživačke postupke u stjecanju iskustava; 
· uspoređuju, razvrstavaju, broje, mjere i opisuju svojstva prirodnih materijala i pojava; 
· bogate rječnik i sigurnije izražavaju opažanja, pretpostavke i zaključke; 
· razvijaju motoričke sposobnosti i sigurnost u kretanju na otvorenom; 
· pokazuju kreativnost u korištenju prirodnih materijala i povezivanju iskustava iz različitih područja; 
· razvijaju brigu, poštovanje i odgovornost prema biljkama, životinjama i okolišu; 
· surađuju u istraživanju i zajedničkom rješavanju problema te razvijaju samostalnost i osjećaj kompetentnosti.
U sklopu 3.bitne zadaće  nastojati ćemo omogućiti djeci sigurno i poticajno okruženje u kojem mogu slobodno istraživati likovne materijale, boje, oblike, pokrete i različite načine izražavanja, bez unaprijed zadanog modela i očekivanja „točnog“ ili „savršenog“ rada. Kroz stvaralački proces poticati ćemo razvoj samopouzdanja, samostalnosti, kreativnosti i sposobnosti izražavanja vlastitih osjećaja i ideja. Ideja za projekt “ARTfulness – umjetnost koja gradi dijete” proizašla je iz potrebe da djeci omogućimo više slobode u stvaranju, bez predložaka, uspoređivanja i pritiska da njihov rad mora izgledati „savršeno“. Primijetili smo koliko djeca uživaju kada mogu sama birati, istraživati i stvarati na svoj način, pa smo željeli likovne aktivnosti usmjeriti više na proces nego na konačan rezultat. Kroz Artfulness djeca uče da je u redu pogriješiti, pokušati ponovno, biti drugačiji i vjerovati vlastitim idejama. Tako razvijaju kreativnost, samopouzdanje, samostalnost i sposobnost izražavanja osjećaja, a istovremeno grade osjećaj sigurnosti i spoznaju da je njihov način stvaranja vrijedan. Odgojitelj ne pokazuje djetetu kako nešto treba napraviti/činiti već stvara uvjete za istraživanje.
Specifični ciljevi:
· poticati dijete na slobodno i autentično likovno izražavanje;
· razvijati kreativnost, maštu i divergentno mišljenje;
· jačati osjećaj sigurnosti i samopouzdanja;
· poticati samostalno donošenje odluka tijekom stvaranja;
· razvijati sposobnost izražavanja emocija kroz boju, oblik, pokret i materijal;
· poticati istraživanje i eksperimentiranje bez straha od pogreške;
· razvijati finu motoriku i koordinaciju oko–ruka;
· učiti djecu uvažavanju vlastitog i tuđeg stvaralaštva;
· razvijati svijest da svako dijete može stvarati na svoj način.
Planirani načini ostvarivanja:
· poticajno prostorno-materijalno okruženje:	
· materijali su djeci dostupni i pregledno ponuđeni kako bi ih mogla samostalno birati, kombinirati i koristiti na različite načine;
· likovni centar s dostupnim bojama, kistovima, spužvicama, škaricama, ugljenom, pastelama i različitim vrstama papira;
· prirodne i neoblikovane materijale – kamenčiće, grančice, lišće, sjemenke, školjke i češere;
· reciklirane materijale – kartonske kutije, tuljce, ambalažu, čepove, tkanine i vunu;
· glinu, plastelin, tijesto i druge materijale za oblikovanje;
· različite površine za stvaranje – stol, pod, zidnu ili podnu podlogu velikog formata;
· prostor za individualni i zajednički rad;
· mjesto za izlaganje dječjih radova i fotografija procesa stvaranja;
· miran kutak u kojem dijete može stvarati u vlastitom ritmu.
· moguće teme/aktivnosti: 
1. „Što mi danas govori boja?“ - djeca biraju boju prema vlastitom raspoloženju. Bez zadanog motiva stvaraju ono što im boja „govori“. Nakon aktivnosti mogu opisati svoj rad i osjećaj koji su željeli izraziti.
2. „Nema pogrešne crte“ - odgojiteljica započinje jednom slobodnom linijom, a djeca je nastavljaju na svoj način. Naglasak je na istraživanju linije, pokreta i prostora, a ne na konačnom izgledu rada.
3. „Slikam glazbu“ - uz različite vrste glazbe djeca slikaju slobodnim pokretima. Uočavaju kako se njihov način slikanja mijenja ovisno o ritmu, tempu i raspoloženju glazbe.
4. „Moja boja, moj osjećaj“ - djeca biraju boje kojima bi prikazala sreću, tugu, ljutnju, mir, uzbuđenje ili neku drugu emociju. Razgovara se o tome kako različiti ljudi mogu istu emociju prikazati različitim bojama.
5. „Stvaramo bez predloška“ - djeci se ponude različiti materijali – papir, karton, glina, prirodnine, tkanine, vuna, kolaž i boje. Svako dijete samo bira materijal i način na koji će ga upotrijebiti.
6. „Jedan materijal – sto mogućnosti“ - istraživanje jednog materijala na različite načine. Primjerice, glina se može oblikovati, utiskivati, rezati, spajati i ostavljati tragove. Cilj nije izrada određenog predmeta, već istraživanje mogućnosti materijala.
7. „Moja priča u slici“ - djeca stvaraju likovni rad prema vlastitoj zamišljenoj priči. Nakon stvaranja mogu ispričati što se događa na njihovoj slici. Odgojiteljica ne ispravlja niti sugerira kako bi nešto trebalo izgledati.
8. „Kolektivno umjetničko djelo“ - veliki papir postavlja se na pod ili stol. Djeca istodobno stvaraju na njemu, dogovaraju se, nadovezuju jedni na druge i uče poštovati prostor i ideje drugih.
9. „Pogledaj mojim očima“ - djeca promatraju isti predmet, ali ga svatko prikazuje na svoj način. Razgovorom se naglašava da ne postoji samo jedan način gledanja i stvaranja.
10. „Galerija naših različitosti“ - radovi se izlažu bez uspoređivanja i ocjenjivanja. Djeca predstavljaju svoje radove i govore što im se u njihovom stvaranju najviše sviđa.
Očekivani ishodi:
· djeca će slobodnije izražavati svoje ideje, osjećaje i doživljaje;
· razvijati samopouzdanje i osjećaj unutarnje sigurnosti;
· donositi vlastite odluke i samostalno birati materijale i načine stvaranja;
· razvijati kreativnost, maštu i sposobnost istraživanja;
· prihvaćati pogrešku kao dio procesa učenja i stvaranja;
· razvijati ustrajnost i spremnost na isprobavanje novih načina rada;
· bogatiti iskustva kroz istraživanje različitih materijala, boja, oblika i tehnika;
· razvijati finu motoriku i koordinaciju oko–ruka;
· učiti prepoznavati i izražavati vlastite emocije;
· uvažavati različitost ideja i načina izražavanja druge djece;
· razvijati pozitivan odnos prema vlastitom stvaralaštvu i stvaralaštvu drugih.
U sklopu 4. bitne zadaće nastojat ćemo kod djece poticati interes za upoznavanje različitih zemalja, kultura i načina života te razvijati njihovu znatiželju, otvorenost, toleranciju i uvažavanje različitosti. Kroz projekt “Putujemo i istražujemo” djeca će tijekom pedagoške godine upoznavati različite zemlje Europe, Afrike i Azije te pojedine zemlje Amerike, istražujući njihove geografske značajke, kulturu, običaje, tradiciju, prehranu, jezik, glazbu, ples, narodne nošnje, klimu, blagdane, znamenitosti i poznate osobe. Projekt će se provoditi prema principu „Jedan tjedan – jedna država“. Na početku svakog tjedna jedno će dijete, zajedno s roditeljem, „otputovati“ u određenu državu koja će biti navedena u prethodno pripremljenom pismu. Roditelj i dijete kod kuće će istražiti zadanu zemlju te pripremiti plakat kojim će ostaloj djeci predstaviti osnovne zanimljivosti o toj državi. Na taj način dijete dobiva priliku aktivno sudjelovati u projektu, predstaviti svoje istraživanje i podijeliti nova saznanja sa skupinom. Nakon dolaska roditelja i djeteta u vrtić te predstavljanja pripremljenog plakata, tijekom cijelog tjedna produbljivat ćemo istraživanje odabrane države, pri čemu će odgojitelji pratiti dječje reakcije, pitanja, komentare i interese. Daljnji tijek aktivnosti neće biti unaprijed strogo određen, već će se prilagođavati dječjoj znatiželji i interesima. Ovisno o tome što djecu najviše zainteresira, istraživanje možemo usmjeriti na sport, tradicionalnu hranu, životinje, klimu i vremenske prilike, glazbu i ples, jezik, običaje, odjeću, poznate osobe, znamenitosti, način života djece u toj zemlji ili neko drugo područje koje djeca prepoznaju kao posebno zanimljivo.
Na taj način projekt postaje fleksibilan i otvoren proces učenja u kojem djeca nisu samo primatelji informacija, već aktivni istraživači koji postavljaju pitanja, iznose pretpostavke, traže odgovore, uspoređuju, zaključuju i svoja nova saznanja prenose drugima.
Posebnu vrijednost projektu daje aktivno uključivanje roditelja. Roditelji zajedno s djetetom kod kuće istražuju zadanu državu, pripremaju plakat i sudjeluju u predstavljanju. Prema interesu i mogućnostima, u projekt se mogu uključiti i bake, djedovi te drugi članovi obitelji i zajednice. Na taj način ostvarujemo partnerski odnos obitelji i vrtića te potičemo razmjenu znanja, iskustava i različitih perspektiva.
Kroz projekt će se u skupini postupno stvarati zajednička karta svijeta na kojoj ćemo označavati zemlje koje smo upoznali. Na taj će način djeca moći pratiti naše „putovanje“, prisjećati se prethodno istraženih zemalja, uspoređivati ih i povezivati nova saznanja s ranijim iskustvima.
Dijete u projektu ima aktivnu i istraživačku ulogu. Ono sudjeluje u izboru i oblikovanju aktivnosti svojim pitanjima, interesima, idejama i zaključcima. Potiče ga se na samostalno istraživanje, suradnju s drugom djecom i odraslima, izražavanje vlastitog mišljenja te predstavljanje svojih spoznaja skupini.
Roditelj je partner u projektu i zajedno s djetetom sudjeluje u istraživanju zadane države. Kod kuće s djetetom prikuplja informacije i materijale te izrađuje plakat koji će dijete predstaviti skupini. Roditelj svojim sudjelovanjem doprinosi povezivanju obiteljskog i vrtićkog okruženja te pokazuje djetetu važnost zajedničkog istraživanja, učenja i razmjene znanja.
Odgojitelj prati dječje interese, pitanja i potrebe te na temelju njih oblikuje i nadograđuje aktivnosti. Osigurava poticajno i istraživačko okruženje, dostupnost različitih materijala i izvora te djeci pruža podršku u procesu istraživanja. Posebnu pozornost posvećuje dokumentiranju dječjih aktivnosti, izjava, ideja i procesa učenja kako bi se projekt kontinuirano mogao razvijati u skladu s dječjim interesima.
Projekt „Putujemo i istražujemo“ tako postaje zajedničko putovanje djece, roditelja i odgojitelja kroz različite dijelove svijeta, u kojem se znanje ne usvaja samo kroz gotove informacije, već kroz iskustvo, istraživanje, razgovor, igru i aktivno sudjelovanje. Cilj nije samo upoznati što veći broj zemalja, već kod djece razvijati radoznalost, otvorenost prema svijetu, prihvaćanje različitosti i svijest o tome da, unatoč različitim kulturama i načinima života, među ljudima postoje brojne sličnosti i zajedničke vrijednosti.
Specifični ciljevi
· upoznati djecu s različitim zemljama svijeta i njihovim osnovnim geografskim obilježjima; 
· razvijati dječji interes, znatiželju i motivaciju za istraživanje svijeta koji ih okružuje;
· upoznati djecu s različitim kulturama, narodima, običajima i načinima života.;
· uočavati i uspoređivati sličnosti i razlike među različitim kulturama te razvijati toleranciju, prihvaćanje različitosti i poštovanje drugih;
· obogaćivati dječji rječnik i razvijati komunikacijske vještine kroz razgovor, pripovijedanje, postavljanje pitanja i iznošenje vlastitih ideja;
· poticati razvoj istraživačkih sposobnosti – promatranje, postavljanje pitanja, istraživanje, uspoređivanje, zaključivanje i donošenje zaključaka;
· razvijati sposobnost samostalnog i suradničkog učenja;
· poticati dječju kreativnost, maštu i stvaralačko izražavanje kroz likovne, glazbene, dramske i istraživačke aktivnosti;
· razvijati osjećaj pripadnosti skupini kroz zajedničko istraživanje i dijeljenje iskustava;
· osnaživati dijete u ulozi aktivnog sudionika i „malog istraživača“ koji svoja saznanja može predstaviti drugima;
· ostvarivati partnerski odnos vrtića i obitelji kroz zajedničko sudjelovanje u projektu.
Planirani načini ostvarivanja:
· oformiti centar „Putujemo i istražujemo“
· velika karta svijeta i globus
· avionske karte, putovnice i putne torbe
· karte za vlak, autobus, brod i avion
· fotografije različitih zemalja, gradova, znamenitosti i prirode
· atlasi, slikovnice i knjige o svijetu
· povećala, dalekozori, kompasi i dječji fotoaparati
· kofer s predmetima karakterističnima za različite krajeve
· zastavice različitih država
· igračke novčanice i kovanice različitih zemalja
· slagalice – zastave, kontinenti, znamenitosti
· prirodni materijali – školjke, kamenčići, pijesak, češeri, lišće…
· zvučni zapisi glazbe i zvukova iz različitih krajeva svijeta.
· Projekt će se odvijati kroz ciklus koji se ponavlja svakoga tjedna:
1. “Pismo putovanja” – dijete dobiva pismo u kojem je navedena država koju će zajedno s roditeljem istražiti.
2. “Obiteljsko istraživanje” – dijete i roditelj kod kuće istražuju zadanu državu te izrađuju plakat s informacijama, fotografijama, crtežima i zanimljivostima.
3. “Predstavljanje u vrtiću” – dijete i roditelj predstavljaju državu ostatku skupine te zajedno razgovaramo o onome što su istražili.
4. “Zajedničko istraživanje” – tijekom tjedna odgojitelji na temelju dječjih pitanja i interesa planiraju različite aktivnosti povezane s tom državom.
5. “Praćenje dječjeg interesa” – promatraju se dječje reakcije, pitanja, ideje i načini uključivanja u aktivnosti, a njihovi interesi postaju temelj za daljnje proširivanje projekta.
6. “Bilježenje i dokumentiranje” – dječji radovi, izjave, fotografije, plakati i drugi materijali prikupljat će se i koristiti za dokumentiranje procesa učenja i napredovanja projekta.
· moguće aktivnosti: 
· „Jedan tjedan – jedna država“ – dijete zajedno s roditeljem predstavlja odabranu državu;
· izrada i korištenje velike karte svijeta na kojoj ćemo označavati zemlje koje smo upoznali;
· istraživanje osnovnih obilježja pojedine države; 
· upoznavanje tradicionalne hrane, običaja, nošnji, glazbe, plesova i blagdana;
· upoznavanje poznatih osoba, građevina, znamenitosti i zanimljivosti pojedinih zemalja;
· čitanje slikovnica, priča i bajki koje djecu vode u različite dijelove svijeta;
· likovno izražavanje – izrada zastava, narodnih nošnji, znamenitosti, likova i motiva karakterističnih za pojedinu zemlju; 
· slušanje tradicionalne glazbe i upoznavanje plesova različitih krajeva svijeta; 
· učenje pojedinih riječi i izraza na jeziku zemlje koju istražujemo; 
· istraživačke i senzorne aktivnosti povezane s hranom, mirisima, materijalima i predmetima karakterističnima za pojedine zemlje;
· istraživanje životinja i biljaka karakterističnih za određene krajeve; 
· upoznavanje dječjih igara i sportova karakterističnih za pojedine zemlje. istraživanje klime, vremenskih prilika i prirodnih obilježja pojedinih krajeva; 
· dramske i simboličke igre povezane s putovanjem, različitim kulturama i načinima života; 
· izrada zajedničkih „putovnica“ i bilježenje zemalja koje smo posjetili kroz projekt; 
· razgovor i uspoređivanje – „Kako živimo mi, a kako žive djeca u toj zemlji?“, poticanje djece na postavljanje pitanja, iznošenje pretpostavki i samostalno traženje odgovora.
Očekivani ishodi:
· djeca će razvijati znatiželju, istraživački duh i interes za svijet koji ga okružuje; 
· upoznavati različite zemlje, kulture, običaje i načine života;
· razvijati sposobnost promatranja, uspoređivanja, postavljanja pitanja i zaključivanja; 
· razvijati govor, komunikaciju, suradnju i uvažavanje drugih; 
· razvijati samostalnost, maštu i kreativnost kroz igru i istraživačke aktivnosti.
Pedagoška dokumentacija
Odgojitelji vode svu pedagošku dokumentaciju prema zakonskim propisima (Pravilnik o obrascima i sadržaju pedagoške dokumentacije i evidencije o djeci u dječjem vrtiću Narodne novine, broj 83/2001.).
Odgojitelji će dnevno planirati aktivnosti, sadržaje, materijale i sredstva ponuđena djeci i bilježiti zapažanja o njihovim aktivnostima, reakcijama, ponašanju, kako bi svakodnevno pratili u kolikom intenzitetu i na koji način potiču razvoj svakog pojedinog djeteta i pojedine skupine djece u cjelini. Osim dnevnih planova i zapažanja, pedagošku dokumentaciju odgojitelja sačinjavat će tjedni i tromjesečni planovi i valorizacije rada, plan suradnje s roditeljima i plan permanentnog stručnog usavršavanja, kao i izvješća o realizaciji istih (sve u skladu s propisanom pedagoškom dokumentacijom). Svaka skupina imat će registrator s podacima o djeci u skupini (kopija prijave djeteta, bilješka sa inicijalnog intervjua, Izjava o dovođenju/odvođenju djeteta, podaci o individualnom praćenju djeteta i drugi nalazi i mišljenja za pojedino dijete ukoliko postoje). Odgojitelji će voditi i imenik skupine, foto-dokumentaciju i videozapise sa aktivnosti pojedine skupine ili više njih, te zajedno s djecom izrađivati “ljetopis” njihove skupine (vrtića); bilježit će važna zapažanja o pojedinom djetetu u individualni dosje djeteta, a o djeci sa posebnim potrebama vodit će se posebna dokumentacija, koju će osim individualnog dosjea sačinjavati i bilješke s opservacije psihologinje, ili nekog od vanjskih suradnika, njihova mišljenja i nalazi.

4.1. INTEGRIRANI PROGRAM PREDŠKOLE
Program predškole  Dječjeg vrtića „Malik“ verificiran je od strane Ministarstva znanosti, obrazovanja i športa RH.
Program predškole namijenjen je djeci u godini prije polaska u osnovnu školu, koja su polaznici dječjeg vrtića (integrirani program).
Program će se provoditi od 01.listopada 2026. do 15.lipnja 2027., a ukupno će trajati najmanje 250 sati, s najviše 15-20 djece u godini prije polaska u školu.
Ove godine u program predškole uključeno je 12 djece (3 Bubamara i 9 Pandi). Pri organizaciji rada prednost će se dati prijepodnevnoj provedbi programa.
Cilj programa predškole u Dječjem vrtiću „Malik“ je da u poticajnom materijalno-organizacijskom okruženju, u partnerstvu vrtića s roditeljima i širom zajednicom, sistematskim radom osiguravamo kontinuitet u odgoju i obrazovanju i poticanju cjelovitog razvoja djeteta u stjecanju znanja, vještina i navika za uspješno daljnje školovanje.
Glavna zadaća programa predškole je razvoj i unaprjeđivanje tjelesnih, emocionalnih i spoznajnih potencijala djeteta, s naglaskom na razvoj socijalnih kompetencija djece.
Primarni cilj u odgojno-obrazovnom radu je razumijevanjem posebnosti programa predškole, suvremenim pristupom djetetu i učenju, promatrati, slušati i dogovarati se s djecom o zadovoljavanju interesa, njihovih individualnih i razvojnih potreba i potencijala, u poticajno oblikovanom materijalno-socijalnom okruženju, za stjecanje odgojno-obrazovnih iskustava.
Cjeloviti odgojno-obrazovni proces u neposrednom radu s djecom u godini prije polaska u školu, provodit će se fleksibilno, u partnerstvu vrtića s roditeljima i širom zajednicom, osiguravanjem kontinuiteta u odgoju i obrazovanju, te osiguravanjem otvorenosti za kontinuirano učenje i spremnost na unapređivanje prakse.

Glavna obilježja programa:
- fleksibilnost i raznovrsnost u realizaciji aktivnosti
- individualizirani pristup djeci
- poticanje situacijskog učenja, polazeći od dječjih interesa
- bogato i poticajno okruženje
- suradnja s roditeljima i širom zajednicom
Posebno ćemo nastojati stvoriti poticajno prostorno-materijalno okruženje koje potiče na aktivno učenje (istražujući, čineći), pri tome prioritet dati igri kao osnovnoj aktivnosti predškolskog djeteta, uvažavajući je istovremeno kao aktivnost, sredstvo i metodu rada.
4.2. RANO UČENJE TALIJANSKOG JEZIKA
Program  ranog učenja talijanskog jezika u   Dječjem vrtiću „Malik“ verificiran je od strane Ministarstva znanosti, obrazovanja i športa RH.
Ciljevi programa učenja talijanskog jezika su svladavanje početnih (osnovnih) vještina komunikacije na talijanskom jeziku u poznatom i sigurnom ali i poticajnom okruženju, upoznavanje s talijanskom kulturom i tradicijom (običajima), podizanje svijesti o važnosti učenja drugog, stranog jezika za djetetov cjelokupni razvoj.
Program će se provoditi od početka rujna do kraja lipnja tekuće pedagoške godine, dva puta tjedno (utorak i četvrtak) po 60 minuta, s djecom u dobi od 3 godine do polaska u školu (redovni polaznici vrtića).
Program će se provoditi u skladu sa suvremenim pedagoškim pristupom čime će se omogućiti međusobna suradnja i učenje mlađe i starije djece. Rano učenje talijanskog jezika realizirat će se kroz aktivnosti u kojima djeca spontano, situacijski uče i istražuju, podržavajući inicijativu i motivaciju djeteta u skladu s njegovim razvojnim potencijalima
Program će provoditi stručno osposobljena odgojiteljica angažirana kao vanjska suradnica Dječjeg vrtića MALIK sa stečenim certifikatom iz talijanskog jezika (B2), Karmela Žmak.
Specifične zadaće odgojno - obrazovnog rada ovoga programa su slijedeće:
· omogućiti djetetu usvajanje osnova jezičnog vokabulara, pravilnog izgovora glasova i intonacije te jezične strukture talijanskog jezika
· omogućiti djetetu komunikaciju na talijanskom  jeziku kroz interakciju u grupi s voditeljem i drugom djecom (slušanje, razumijevanje i uporaba govora u razgovoru, opisivanju događaja i doživljaja i sl.)
· razvijati kod djeteta uporabu gramatički pravilnog književnog talijanskog jezika
· poticati dijete na uporabu talijanskog jezika i izvan grupe u svakodnevnim životnim situacijama
· omogućiti djetetu i roditeljima upoznavanje s talijanskom kulturom i tradicijom (običajima)
· poticati kod djeteta nastavak formalnog učenja talijanskog jezika.
4.3. RANO UČENJE ENGLESKOG JEZIKA
Specijalizirani Linguae program namijenjen je učenju engleskog jezika za djecu u dobi od 3 do 7 godina koji su polaznici vrtića. Vrijeme i trajanje programa je prilagođeno mogućnostima i potrebama djece, očekivanjima njihovih roditelja i organizaciji vrtića.
Provodi se od listopada do  lipnja u tjednoj satnici od po dva školska sata (45 minuta). Maksimalni broj djece u skupini je 16.
Stručni djelatnici koji provode program su odgojitelji s minimalno B2 stupnjem znanja engleskog jezika i profesori engleskog jezika s iskustvom u radu s djecom predškolske dobi.
Zbog činjenice da svako dijete ima svoje specifične sposobnosti učenja i da pojedinci uče na različite načine, djeci se nudi veliki izbor nastavnih metoda. Jezik se uči svim osjetilima, glazbom, pokretom, plesom, pjesmom, ritmom i rimom.
Učitelji u našem programu motiviraju djecu da se aktivno uključuju u zabavne i zanimljive aktivnosti koje su primjerene njihovom uzrastu. Koriste se raznovrsne metode rada s cijelom grupom, u parovima ili malim podskupinama. Aktivnosti su usredotočene na komunikaciju i interakciju svih, učitelja i učenika međusobno. Razvijene su igre pogađanja i simulacija, korištenja lutaka i igranja uloga, koje osim učenja engleskog jezika imaju i širu obrazovnu funkciju, jer se koriste metode i pojmovi važni za samorazumijevanje i za bolje razumijevanje drugih ljudi i životne stvarnosti.
Linguae program ranog učenja engleskog jezika temelji se na provjerenoj postavci da se učenje stranoga jezika može izvrsno koristiti ne samo za učenje novih riječi i njihovog korištenja u jezičnoj komunikaciji, već i za intenzivno poticanje intelektualnog i općeg psiho-socijalnog razvoja djeteta.
5. NAOBRAZBA I USAVRŠAVANJE ODGOJNIH DJELATNIKA
Stručno usavršavanje odgojitelja u Dječjem vrtiću „Malik“ bit će usmjereno na kontinuirano jačanje njihovih stručnih kompetencija s ciljem stjecanja suvremenih teorijskih i praktičnih znanja, vještina i navika u skladu s kurikulumom vrtića, koja će biti dobra pedagoško – psihološka  i didaktičko – metodička podloga  za kvalitetno, fleksibilno provođenje programa u skladu sa individualnim potrebama djece, roditelja i na kontekst vrtića u užem i širem okruženju.
Nastojat ćemo poticati samostalno izgrađivanje profesionalne uloge odgojitelja, kao i izbor sadržaja stručnog usavršavanja, pohađanja radionica, seminara i stručnih skupova prema vlastitim interesima i potrebama odgojitelja, ali i prema mogućnostima i potrebama ustanove.
Bitne zadaće:
· timski rad na unapređenju odgojne prakse
· stjecanje znanja i vještina koje su potrebne za primjenu suvremenih oblika rada sa djecom predškolske dobi, sukladno najnovijim znanstvenim spoznajama o razvoju, učenju i potrebama djece
· jačanje kompetencija odgojitelja u planiranju i vrednovanju svoga rada – kroz promišljanje o kompetencijama, znanjima osobnim karakteristikama… što dovodi do podizanja stručne kompetencije
Stručno usavršavanje ostvarivat će se kroz:
⦁ individualno stručno usavršavanje:
· rad na sebi, mijenjanje osobne koncepcije odgojitelja kroz učenje o vlastitoj praksi   (istraživanje, refleksivni pristup, samo evaluacija)
· proučavanje stručne literature dostupne u vrtiću i knjižnici  (časopisi i knjige)
⦁ edukacija u vrtiću:
· timska planiranja
· tematska predavanja i radionice pod vodstvom vanjskih i internih stručnih suradnika vrtića (psiholog)
· odgojiteljska vijeća (jednom mjesečno, moguće i online) – na odgojiteljskim vijećima provoditi će se dogovori oko organizacije rada, zajedničkih aktivnosti skupina, te će se obrađivati teme proizašle iz potrebe svakodnevnog rada s djecom, roditeljima i suradnicima
Plan rada odgojiteljskog vijeća:
· sudjelovanje u izradi Godišnjeg plana i programa vrtića za pedagošku godinu 2026/27., te Kurikuluma vrtića
· dogovori oko organizacije i provođenja Godišnjeg plana i programa vrtića te Kurikuluma
· dogovori oko organizacije rada vrtića, organizacija prostora, nabava sredstava za rad…
· izvješća sa seminara i stručnih edukacija te daljnji dogovori
· planiranje obilježavanja svečanosti, blagdana, druženja
· organizacija i dogovor posjeta i izleta
· zapažanja i osvrti na realizaciju odgojno-obrazovnog rada kroz godinu (problemi, pohvale, dogovori…)
· sudjelovanje u izradi Godišnjeg izvješća vrtića 2026/2027
⦁ edukacija izvan vrtića:
· prema planu i programu stručnog usavršavanja prosvjetnih djelatnika u predškolskim ustanovama Agencije za odgoj i obrazovanje (Katalog stručnih skupova)
· stručni skupovi, predavanja, radionice, online edukacije u organizaciji ostalih vanjskih čimbenika (udruge, vrtići…) 
· EduList edukacije;
· KoHo edukacije;
· Sinapsus edukacije;
· Razvojne.org ;
· NZZJZ ;
· Crveni križ Rijeka
· posjete drugim vrtićima – umrežavanje sa ostalim vrtićima u svrhu razmjene iskustva, uvida i znanja, kao osnova zajedničkog učenja i razvoja

6.  SURADNJA S RODITELJIMA
Suradnja s roditeljima vrlo nam je važna za kvalitetno provođenje odgojno-obrazovnih programa odnosno uključivanjem djeteta u vrtić, važno je uključiti i njegovu obitelj, te razvijati partnerske odnose vrtića i obitelji. Takvi odnosi pružaju djeci i odgojiteljima kvalitetne i raznovrsne poticaje, kvalitetnu komunikaciju, bolje razumijevanje svakog djeteta i zadovoljavanje njegovih potreba, interesa i osjećaja. 
Ciljevi koje smo si postavili za ovu pedagošku godinu su: 
· unapređivanje kvalitete timske suradnje (odgojitelj – roditelj – stručni suradnik)
· unapređivanje razine kvalitete suradnje s roditeljima 
· osigurati kvalitetnu suradnju s roditeljima uvođenjem novih oblika komunikacije (online)
Bitne zadaće na kojima ćemo pojačano raditi ove pedagoške godine su:
· sudjelovanje i uključivanje roditelja u odgojno-obrazovni rad skupine, uključivanje roditelja u ovogodišnje projekte (posebno Naša mala knjižnica i Putujemo i istražujemo)
· nastavak poticanja otvorene, podržavajuće i ravnopravne komunikacije između roditelja, odgojitelja i ostalog osoblja u vrtiću
· informiranje i upoznavanje roditelja sa specifičnim karakteristikama osobnosti i razvojnog statusa djeteta, njegovim stvaralačkim i kreativnim postignućima uz korištenje fotodokumentacije
· unaprjeđivanje kvalitete roditeljskih sastanaka, radionica  
Suradnju s roditeljima ostvarivat ćemo putem:
· dijeljenje informacija putem Viber grupa, Web stranice vrtića 
· roditeljskih sastanaka (planirana su tri roditeljska sastanka u toku pedagoške godine)
· obrazovnih radionica (tematska predavanja vanjskih stručnih suradnika)
· „KUTAK za roditelje“ (informacije o događanjima u vrtiću, edukativni članci, knjižnica za roditelje, plakati, dječji crteži…)
· individualnih informacija s odgajateljima, a po potrebi i sa stručnim suradnicima vrtića (planirano jednom mjesečno)
· kreativnih radionica za roditelje i djecu (tematski vezane za blagdane  i svečanosti, projekte koji se provode…)
· druženja djece, roditelja i odgajatelja (Božićno druženje, Maškarani party, Završno druženje predškolaca, izleti…)
Posebno bi željeli uključiti roditelje u odgojno-obrazovni proces kroz sakupljanje materijala za formiranje i nadopunu centara (pedagoški neoblikovani, prirodni materijali, papiri…), te ih uključiti u humanitarne akcije koje će vrtić organizirati..
Plan suradnje s roditeljima odgajatelji će napraviti na temelju ispitivanja potreba i interesa roditelja te će o tome obavijestiti roditelje na roditeljskim sastancima i/ili oglasnim pločama.

7. SURADNJA S DRUŠTVENIM ČIMBENICIMA
Suradnju s vanjskim institucijama organizirat ćemo radi obogaćivanja i unapređivanja kvalitete odgojno-obrazovnog rada, stvaranju različitih prilika za učenje i bogaćenje svakodnevnog materijalnog i socijalnog konteksta, proširivanja kurikuluma s raznovrsnim sadržajima kulturnog, umjetničkog, zdravstveno-rekreativnog i sportskog života. Polazeći od potreba i interesa djece pronalazit ćemo načine za proširivanje iskustva, stvaranja situacija za razvijanjem i proširivanjem njihovih kompetencija u okviru cjelovitog razvoja. U radu Dječjeg vrtića „Malik“ vrlo nam je važna suradnja s vanjskim ustanovama i ostalim čimbenicima, posebice onima smještenim na području Općine Viškovo, a potom i šire zajednice, za realizaciju bitnih zadaća odgojno-obrazovnog rada.
Cilj nam je unapređenje kvalitete odgojne prakse i razvoj opće kulture vrtića, te prezentacija djelovanja vrtića i postignuća djece.
Bitna zadaća nam je nastavak dobre suradnje s društvenom sredinom (kulturne, javne, sportske, zdravstvene ustanove…) radi kvalitetnije organizacije i sadržajnog obogaćivanja programa. Stoga se nastojimo povezivati s društvenom sredinom te time poticati emocionalne i socijalne odnose, koji će pridonositi razumijevanju i doživljavanju prezentiranih sadržaja.
Planiramo  suradnju s Općinom Viškovo, Dječjim vrtićima “Viškovo”,  “Vladimir Nazor“ Kastav, Dječji vrtić „Matulji“, OŠ “Sv.Matej”, dječjim vrtićima iz Ljubljane, Agencija za mobilnost, Agencijom za odgoj i obrazovanje, Ministarstvom znanosti, obrazovanja i sporta, Crvenim križem, Zavod za javno zdravstvo Rijeka, HNK Ivan Zajc, Gradskim kazalištem lutaka-Rijeka, knjižnica “Halubajska zora” Viškovo, Škola stranih jezika „Linguae“, Sportskim društvom “Gorovo”, Prirodoslovni muzej Rijeka, Putujuće lutkarsko kazalište „Produkcija Z“, Kazalište Mala scena, Turistička zajednica Viškovo, DVD Halubjan, stomatološka ordinacija …, te svim subjektima koji će nam biti od pomoći za realizaciju ovogodišnjih bitnih zadaća u odgojno-obrazovnom radu.
Svaki odlazak izvan Dječjeg vrtića razmotrit ćemo sa sigurnog aspekta, poduzimajući sve potrebne mjere za osiguranje njihove sigurnosti (između ostalog i pripremni razgovori s djecom prije posjete o pridržavanju pravila ponašanja i sl.). Nabrojene mogućnosti suradnje s lokalnom zajednicom predstavljaju orijentacijski okvir koji će se fleksibilno mijenjati i strukturirati sukladno razvojnom karakteru kurikuluma.
Planira se povezivanje s Dječjim vrtićem Pčelica Ančica radi stručne suradnje i edukacija te nastavak suradnje s drugim ustanovama ranog i predškolskog odgoja i obrazovanja.
Tijekom pedagoške godine pratit će se mogućnosti uključivanja u program Erasmus+ i druge programe koji podupiru razvoj kvalitete ranog i predškolskog odgoja i obrazovanja, uz informiranje, povezivanje s drugim ustanovama i razmatranje mogućnosti budućih partnerskih projekata i stručnih mobilnosti.

8. VREDNOVANJE PROGRAMA
U praćenju i vrednovanju programa sudjelovat će odgojitelji, djeca, roditelji, stručni suradnici, ravnatelj te nadležne institucije.
Samovrednovanje
Odgojitelji će pažljivo pratiti, promatrati djecu i dokumentirati njihove aktivnosti, stvarajući time podlogu za pripremu poticajnog okruženja, usklađivanje cjelovitog odgojno-obrazovnog rada s različitostima djece. Naša obaveza je da promišljamo, diskutiramo i unapređujemo kvalitetu odgojno-obrazovne prakse, te da uočimo dobre ili one manje dobre primjere prakse, a onda i usmjerimo djelovanje na otklanjanje utvrđenih nedostataka. Realizaciju osiguranja kvalitete programa provoditi ćemo kroz radne sastanke odgajatelja i stručnih suradnika te odgajateljska vijeća.
U svrhu samovrednovanja rada koristit ćemo se sljedećim metodama, tehnikama praćenja, prikupljanja i dokumentiranja podataka:
- dokumentiranje aktivnosti djece: individualne mape, uraci djece, samo refleksije, bilješke, audio i video zapisi, fotografije…
- vođenje i valorizacija pedagoške dokumentacije s naglaskom na praćenje postignuća i sposobnosti djece
- dokumentiranje aktivnosti odgojitelja: bilješke odgojitelja, foto i video snimke, plakati…
Vanjsko vrednovanje
Vanjsko vrednovanje ovog programa provodit će nadležne institucije: nadležno ministarstvo, Odjel za obrazovanje lokalne zajednice, Agencija za odgoj i obrazovanje…).

9. GODIŠNJI PLAN I PROGRAM RAVNATELJICE I UPRAVNOG VIJEĆA
9.1. Plan rada ravnateljice
Ravnateljica će tijekom pedagoške godine provoditi aktivnosti usmjerene na unapređenje kvalitete rada i razvoja ustanove, s posebnim naglaskom na stvaranje poticajnog i stabilnog okruženja za djecu, roditelje i djelatnike.
Jedan od važnih zadataka bit će praćenje i traženje mogućnosti financiranja putem dostupnih natječaja i projekata, s ciljem unaprjeđenja odgojno-obrazovnog rada, materijalnih uvjeta i opremljenosti vrtića. Posebna pažnja usmjerit će se na pripremu i planiranje uključivanja u Erasmus+ program, kao i na prijavu projekata na lokalnoj i nacionalnoj razini koji mogu doprinijeti poboljšanju kvalitete prostora, opreme i edukacije djelatnika.
Ravnateljica će poticati tim na aktivno sudjelovanje u izradi projektnih prijava, davanje prijedloga i ideja, te razvijanje projektne kulture ustanove. U suradnji s osnivačem i vanjskim partnerima, nastojat će se osigurati dodatna sredstva za modernizaciju i opremanje prostora, kao i za stručna usavršavanja odgojitelja.
Uz razvoj projekata, ravnateljica će nastaviti s praćenjem zakonskih i pedagoških smjernica, planiranjem i organizacijom rada ustanove, te praćenjem realizacije godišnjeg plana i programa.
Bitne zadaće za ovu pedagošku godinu:
· osnaživanje i produbljivanje partnerstva sa sudionicima odgojno-obrazovne prakse
· oblikovanje i učvršćivanje zajedničke vizije vrtića
· praćenje i traženje mogućnosti financiranja putem dostupnih natječaja i projekata, s ciljem unaprjeđenja odgojno-obrazovnog rada, materijalnih uvjeta i opremljenosti vrtića
· osiguravanje profesionalnog razvoja i učenja svih djelatnika vrtića

SADRŽAJ RADA:
· vođenje i zastupanje vrtića
· izrada Godišnjeg plana i programa, Godišnjeg izvješća
· organizacija Odgojiteljskih vijeća i Stručnih aktiva
· pravovremeno pripremanje i donošenje akata u skladu sa zakonom
· organizacija izleta, posjete
· osiguravanje organizacijskih, kadrovskih i materijalnih uvjeta za realizaciju programa
· suradnja s roditeljima (organizacija obrazovnih radionica) te s društvenom sredinom
· osposobljavanje odgojitelja za postizanje , zadržavanje i razvijanje kvalitete prakse (omogućiti stručno usavršavanje)
· analiza i vrednovanje ostvarenih rezultata
· rad na vlastitoj osobnoj i profesionalnoj nadogradnji
· savjetovanje i suradnja sa vanjskim stručnjacima i ustanovama
· sudjelovanje u radu Aktiva ravnatelja Primorsko goranske županije
· sklapanje ugovora o radu na određeno i neodređeno radno vrijeme
· sklapanje ugovora o pružanju usluga vrtića s roditeljima
· vođenje evidencije o radnicima i radnom vremenu radnika
· izrada prijedloga financijskog plana
· izrada financijskog izvješća
· suradnja s Upravnim vijećem
· suradnja s upravnim odjelima općine i županije
· suradnja i savjetovanje sa Agencijom za odgoj i obrazovanje, Ministarstvom znanosti
· i obrazovanja
· suradnja s Nastavnim zavodom za javno zdravstvo
· prezentacija rada na internetskoj stranici vrtića
· sudjelovanje na stručnim skupovima, seminarima, radionicama (stručno usavršavanje)
Ravnateljica će pratiti dostupne javne pozive i natječaje za projekte energetske učinkovitosti i obnovljivih izvora energije, uključujući mogućnosti sufinanciranja fotonaponskih sustava i dizalica topline.
Nastavit će se priprema za moguće uključivanje u Erasmus+ kroz praćenje poziva, informiranje, povezivanje s drugim vrtićima i razmatranje budućih partnerskih projekata.
9.2. Godišnji plan rada Upravnog vijeća
razmatranje i donošenje Godišnjeg plana i programa rada za pedagošku godinu 2026./2027.
razmatranje i donošenje Financijskog plana za 2027. godinu
donošenje odluka vezanih uz upise djece za pedagošku godinu 2027./2028.
odlučivanje o zapošljavanju i raspisivanju natječaja u skladu s potrebama vrtića
razmatranje i donošenje Godišnjeg izvješća o ostvarivanju plana i programa rada za pedagošku godinu 2026./2027.
odlučivanje o drugim pitanjima iz djelokruga Upravnog vijeća u skladu sa zakonom, Statutom i općim aktima vrtića

